**Všeobecné podmienky používania cloudových zdrojov v Sandbox prostredí**

**Sandbox prostredie**

Sandbox predstavuje izolované prostredie, kde je možné uskutočňovať testovanie, preskúmanie a experimentovanie s aplikáciami a službami bez akejkoľvek interferencie s produkčným prostredím alebo ostatnými Sandbox prostrediami. Toto prostredie umožňuje Orgánom riadenie (OR) prístup ku cloudovým zdrojom v rámci bezplatnej skúšobnej verzie, ktorá má hodnotu 1000 eur a platnosť 6 mesiacov. Cloudové služby budú hradené z predplatby  programu eSKa cloud Ministerstva investícií, regionálneho rozvoja a informatizácie (MIRRI).

Je dôležité zdôrazniť, že v prostredí Sandbox nie je možné využívať služby, ktoré podliehajú licenčným podmienkam a pravdepodobne nie sú súčasťou modelu pay-as-you-go. Preto nemôžu byť hradené z programu eSKa cloud. Väčšinou ide o služby zaobstarané cez **Marketplace**, ako sú Network Virtual Appliance a podobné komponenty, ktoré sú mimo základných cloudových služieb.

Ak však OR disponuje príslušnou licenciou, je dovolené využívať takéto služby, ale výhradne len v modeli BYOL (Bring Your Own License).

Operačné systémy, ktoré sú dostupné cez cloud portál (napr. Azure portál) a majú krytie cez model pay-as-you-go, tieto môžu byť rovnako hradené z programu eSKa cloud, aj keď sa jedná o licenciu operačného systému.(napríklad Microsoft alebo RedHat).

**Podmienky používania Sandbox prostredia:**

1. **Efektívne využívanie pridelených prostriedkov:**
	* Používateľ je povinný zabezpečiť efektívne využívanie pridelených prostriedkov na cloudové zdroje v prostredí Sandbox vo vládnom cloude.
2. **Zákaz rušenia a neoprávneného prístupu:**
	* Sandbox platforma nesmie byť používaná na rušenie, zasahovanie alebo pokus o neoprávnený prístup k službám, serverom, pripojeným sieťam alebo k iným dostupným entitám prostredníctvom siete internet.
3. **Obchádzanie obmedzení:**
	* Je zakázané pokúšať sa alebo obchádzať obmedzenia platné pre Sandbox prostredie uvedené v tomto dokumente.
4. **Bezpečnostné zraniteľnosti:**
	* Zneužívanie zdrojov na identifikáciu, zneužívanie alebo verejné odhalenie potenciálnych bezpečnostných zraniteľností iných systémov je zakázané.
5. **Ochrana dát:**
	* Používateľ nesie zodpovednosť za svoje dáta a ich ochranu, najmä ak cloudové zdroje pracujú s citlivými informáciami.
6. **Zakázané poskytovanie tretím stranám:**
	* Používateľ sa zaväzuje nezneužiť a nesprístupniť pridelené cloudové zdroje tretím stranám, s ktorými nie je v zmluvnom vzťahu, alebo neoprávneným osobám.
7. **Zodpovednosť za používanie zdrojov:**
	* Používateľ je zodpovedný za to, že všetky osoby, ktorým umožnil využívať cloudové zdroje a služby v jeho mene, budú ich využívať riadne, v súlade s podmienkami uvedenými v tomto dokumente, účelom definovaným v nich a v súlade so všetkými príslušnými právnymi predpismi a normami.
	* MIRRI nebude poskytovať súčinnosť ani podporu pri vytváraní, konfigurácii, zmene alebo rušení cloudových zdrojov v Sandbox prostredí.
8. **Monitorovanie a notifikácie:**
	* MIRRI bude permanentne monitorovať Sandbox prostredia a spotrebu. Po spotrebovaní 90% pridelených prostriedkov bude používateľovi zaslaná notifikácia.
9. **Oprávnenie MIRRI na obmedzenie alebo zrušenie:**
	* MIRRI je oprávnené obmedziť alebo prerušiť poskytovanie ktorejkoľvek služby, alebo obmedziť, prerušiť, zrušiť používateľovi kedykoľvek jeho Subscripciu.
	* Používateľ môže kedykoľvek počas doby využívania Sandbox prostredia požiadať o jeho zrušenie.
10. **Zrušenie prostredia:**
	* Po uplynutí doby trvania alebo spotrebovaní prideleného limitu finančných zdrojov na cloudové služby, bude prostredie zrušené pracovníkmi cloudovej kancelárie MIRRI, bez možnosti neskoršieho použitia alebo obnovy.

 Tieto všeobecné podmienky nadobúdajú platnosť a účinnosť dňom ich zverejnenia na webovom sídle MIRRI :

 <https://mirri.gov.sk/sekcie/ziadost-pre-poskytnutie-cloudovych-sluzieb/>